JY LEES NOU Moet die mangels uit?
Deur Hanneke Heyns, pediater
My seuntjie is nou twee jaar oud en kry omtrent twee keer per jaar mangelontsteking. Is dit beter om sy mangels te laat verwyder, of is twee keer per jaar te min om oor bekommerd te wees?
Dr. Hanneke Heyns antwoord: Mangelontsteking en keelinfeksie is baie algemene probleme by klein kindertjies. Dit neem gewoonlik af namate hulle ouer word. As die mangels uitgehaal word, word die neusmangels (oftewel adenoïede, 'n soortgelyke weefsel hoër op in die keel naby die neus) sommer ook terselfdertyd verwyder.
Die indikasies vir die operasie (dinge wat dit nodig maak) word verdeel in absoluut, waar daar geen keuse is nie, en relatief. Net 'n paar indikasies is absoluut, soos wanneer die mangels en adenoïde so groot is dat dit asemhaling belemmer en slaapapnee veroorsaak, of veroorsaak dat jou kind sukkel om te eet. Die aantal mangelinfeksies wat 'n kind het is een van die relatiewe indikasies en die dokter sal heelparty faktore in ag neem voor sy besluit om te opereer.
Nog 'n baie belangrike oorweging is die erns van die onsteking. As jou kind elke keer 'n baie hoë koors van meer as 38,5 grade Celsius kry en daar is etter op die mangels, is die kans baie groter dat die ontsteking sal terugkeer.